Şingal de konferansê ''Bi Jin, Jiyan, Azadî ver bi şorişê cinîyan'' yeno kerdene. Konferans de ercnayîşê Rayberê Şarê Kurdî Abdullah Ocalanî yê serê cinîyan ameyî wendene û mesajê vîdeoyî yê Endama Konseya Rayberdişî ya KCKyî Sozdare Avesta ame mojnayene.
Endama Konseya Rayberdişî ya KCKyî Sozdare Avesta mesajê xo de hêverî beşdarê konferansî selam kerdî û no mesaj da:
''Ewro ma vînenê ke cinîyî vera her tewirê koçberîye, qirkerdiş û talanî perwerê erdê xo yê, vera talankerdişê xoza erdê xo pawenê, welatê xo nêteriknenê, welatperwerîye aver benê û awankerdişê komelbîyayîşî de israr kenê, verê qirkerdişan gênê. Îradeyê Rayberê ma rêxistinîya cinîyan aver berd. Rêxistinbîyayîşê cinîyan bi artêşbîyayîşê dîya destpêkerdene û bi konfederalîzmê demokratîkî dewam keno. Nika dinya ver bi konfederalîzmê cinîyan şina. Têkoşînê cinîyan o yewbîyaye pêro Kurdîstan, Êzidxan û teberê welatî de yeno kerdene. No têkoşîn hînî têkoşînê estbîyayîşî yo. Cinîyî seba awankerdişê estbîyayîşê xo astengîyêke nêşinasnenê û têkoşînê xo hîra kenê.
Tecrîdê vera Rayber Apoyî meseleyanê tewr girîngan ra yew a ke ganî bêra çareserkerdene. Îqtîdarê serdestîya camêrdan Rayber Apoyî ra qesasê xo gênê. Seba ke Rayberîye cinîyî rêxistin kerdî ê ey tecrîd kenê. Têkoşînê azadîya cinîyan do serra 2023yî de dinya de bi taybetî Kurdîstan de bi serkêş. Cinîyê êzidîyî 9 serrî yo destanan nusenê. Şima serkêşîya rêxistinkerdişê komelî kenê. Sey beşdaranê nê konferansî ganî şima fikr û felsefeya cuya azade bi şîarê 'Jin, Jiyan, Azadî' bi rêxistin bikerê. Wisarê 2023yî de wisarê cinîyan û şorişê cinîyan hînî prosesêkê neweyî de yê. Êzidxan de şima do her warî de bibê serkêş. Nê bingeyî ser o ez şima selam kena.''
Konferans semîneran ra dima qedîya.
